இந்த அணிவகுப்பு நிகழ்ச்சிகள் நேற்று காலை 9 மணிக்கு துவங்கின. அப்போது 150கடற்படை வீரர்களின் அணி வகுப்பு மரியாதையை பிரதீபா பாட்டீல் ஏற்றுக்கொண்டார். ஜனாதிபதிக்கு வழங்கப்படும் 21 குண்டுகள் முழக்கமும் நடத்தப்பட்டது. நாட்டின் முப்படைகளுக்கும் ஜனாதிபதிதான் தலைவர் என்பதால் அவருக்கு வழக்கமாக இந்த 21 குண்டு முழக்க மரியாதை கொடுக்கப்படுகிறது. சுபத்ரா கப்பலில் அமர்ந்திருந்தபடி அவர் கடற்படைகளின் அணி வகுப்பை பார்வையிட்டார். முதன் முதலாக அக்ராய என்ற நீர் மூழ்கி கப்பலை அவர் பார்வையிட்டார். அப்போது அந்த கப்பலில் இருந்த கடற்படை வீரர்கள் ஜனாதிபதி வாழ்க ( ராஷவ்டிரபதிஜி ஜெய் ) என்று முழக்கமிட்டனர். அதன் பிறகு ஒவ்வொரு கப்பலாக அணி வகுத்து சென்றன. அப்போது ஜனாதிபதி எழுந்து நின்று ஒவ்வொரு கப்பலுக்கும் அதில் சென்ற வீரர்களுக்கும் வீர வணக்கம் செலுத்தினார். மேலும் கடற்படையினரின் சாக நிகழ்ச்சிகளையும் அவர் கண்டு களித்தார்.